સેન્સેકસમાં બુધવારનો સુધારો ક્ષણજીવી નિવડ્યો હતો. અમેરિકામાં બોન્ડના યીલ્ડ સાત વર્ષની ઊંચી સપાટીએ પહોંચતા ભારત સહિતની ઇમર્જીંગ માર્કેટમાંથી છેલ્લા એક મહિનામાં 10 અબજ ડોલરના નાણાં ખેંચાઈ ગયા છે. આટલી મોટી સંખ્યામાં નાણા ખેંચાતા એશિયાના અગ્રણી શેરબજાર બે આંકડામાં નકારાત્મક રિટર્ન દર્શાવી રહ્યા છે એમ જણાવીને જીયોજીત ફાઇનાન્સિયલના વિનોદ નાયરે ઉમેર્યું હતું કે, નાણાં વર્ષ 2018માં ભારતીય શેરબજારમાંથી વિદેશી સંસ્થાકિય રોકાણકારોએ લગભગ પાંચ અબજ ડોલરનો રોકાણ પ્રવાહ પાછો ખેંચ્યો છે. આને કારણે શરૂઆતમાં મિડ અને સ્મોલ કેપ તૂટ્યા બાદ હવે લાર્જ કેપ શેરોનો વારો આવ્યો છે. મારુતિ, આઇશર, તાતા મોટર્સ, એચપીસીએલ, આઇસીઓ, બીપીસીએલ, ઓએનજીસી જેવી ટોચની કંપનીઓના શેરોના ભાવ વર્ષની નીચી સપાટીએ સરકી ગયા છે. સ્થાનિક ફંડોની લેવાલી ગત્ વર્ષની સરખામણીએ વધી હોવા છતાં તેની ભારતીય શેરબજારને ટકાવવામાં નિષ્ફળ ગઈ છે. એપ્રિલ- જુનમાં ભારતીય શેરબજારને ટકાવવામાં સફળ રહેલા ફંડો આ વખતે લાચાર બનીને શેરબજારને તૂટતા જોઈ રહ્યા છે.